4 Pitlagano e kgolo e tla simologa jang? Ka go nyelediwa ga madumedi otlhe a maaka. Baebele e bitsa madumedi a maaka e re ke “Babelona o Mogolo, mmadiaka.” (Tshenolo 17:5-7) Ke ka ntlha yang fa madumedi a maaka a bidiwa seaka? Ka gonne baruti ba one ba ntse ba sa ikanyege mo Modimong. Go na le gore ba tshegetse Jesu le Bogosi jwa gagwe, ba ntse ba tshegetsa dipuso tsa batho e bile ba itlhokomolosa dithuto tsa Baebele e re ka ba batla go tseelwa kwa godimo ke batho. Kobamelo ya bone ga e tshwane le kobamelo e e itshekileng ya Bakeresete ba ba tloditsweng. (2 Bakorintha 11:2; Jakobe 1:27; Tshenolo 14:4) Mme ke mang yo o tla senyang Babelona o Mogolo? Jehofa o tla dira gore “dinaka di le lesome” tsa ‘sebatana se se mmala wa bohibidu jo bo letlhololo’ di “diragatse kakanyo ya gagwe.” ‘Sebatana se se mmala wa bohibidu jo bo letlhololo’ se emela Lekgotla la Ditšhaba Tse di Kopaneng mme “dinaka di le lesome” di emela dipuso tsotlhe tse di emang sebatana seno nokeng.—Bala Tshenolo 17:3, 16-18.